b'\n_START_ARTICLE_\nWawilak-sisarukset\n_START_PARAGRAPH_\nWawilak-sisarusten (tai Wagilag-sisarusten) eli Alkusisarten myytti kertoo heid\xc3\xa4n vaelluksestaan Australian Arnheminmaassa. Aluksi n\xc3\xa4m\xc3\xa4 kaksi naista nousivat merest\xc3\xa4, vanhemmalla oli lapsi syliss\xc3\xa4\xc3\xa4n ja nuorempi oli raskaana. He etsiv\xc3\xa4t ruokaa. Kumpikin osasi k\xc3\xa4ytt\xc3\xa4\xc3\xa4 keih\xc3\xa4st\xc3\xa4 taitavasti. Sisarukset antoivat nimet kaikille kohtaamilleen el\xc3\xa4imille ja maisemille. Synnytys l\xc3\xa4heni, ja he pystyttiv\xc3\xa4t leirin paikkaan nimelt\xc3\xa4 Mirrirmina ja sytyttiv\xc3\xa4t nuotion el\xc3\xa4inten juomapaikan l\xc3\xa4helle. Vanhempi sisarus l\xc3\xa4hti hankkimaan ruokaa sill\xc3\xa4 aikaa kun nuorempi synnytti lapsen. Isosisko saapui ja ryhtyi valmistamaan ateriaa. Silloin el\xc3\xa4imet, jotka h\xc3\xa4n oli tappanut, hypp\xc3\xa4siv\xc3\xa4t padasta ja pakenivat juomapaikan veteen. Se oli Sateenkaarik\xc3\xa4\xc3\xa4rmeen koti. T\xc3\xa4m\xc3\xa4 omisti kaikki el\xc3\xa4imet eik\xc3\xa4 antanut sy\xc3\xb6d\xc3\xa4 niit\xc3\xa4. Kuitenkin sisarukset yrittiv\xc3\xa4t, ja Sateenkaarik\xc3\xa4\xc3\xa4rme nielaisi heid\xc3\xa4t ja heid\xc3\xa4n lapsensa. K\xc3\xa4\xc3\xa4rmeen hy\xc3\xb6kk\xc3\xa4ys her\xc3\xa4tti muut k\xc3\xa4\xc3\xa4rmeet, ja ne luikertelivat kysym\xc3\xa4\xc3\xa4n mist\xc3\xa4 oli kyse. Sateenkaarik\xc3\xa4\xc3\xa4rme valehteli sy\xc3\xb6neens\xc3\xa4 kengurun, mutta sit\xc3\xa4 ei uskottu. Lopulta se tunnusti sy\xc3\xb6neens\xc3\xa4 sisarukset. Silloin nousi myrsky ja monsuunisade alkoi piiskata maata. Sateenkaarik\xc3\xa4\xc3\xa4rmeen oli pakko oksentaa sisarukset ja heid\xc3\xa4n lapsensa - muurahaiskekoon. He her\xc3\xa4siv\xc3\xa4t henkiin muurahaisten puremien ansiosta. Sen j\xc3\xa4lkeen aboriginaalit ovat el\xc3\xa4neet rauhassa entisen vainoojansa kanssa.'